સિંગલ મધર એવાં કુસુમ સોલંકીની સોળ વર્ષની દીકરી હેતલ એક દિવસ અચાનક જ ગુમ થાય છે. કુસુમ દીકરી ગુમ થયાની ફરિયાદ લખાવે છે. મિસિંગ માઇનર્સ રજિસ્ટરમાં આ ફરિયાદ નોંધાય છે અને એ ફરિયાદને ૨૮ નંબરના કેસ તરીકે નોંધવામાં આવે છે. ગુમ થયેલી વ્યક્તિને શોધવાની જે કોઈ રીત હોય એ તમામ રીત અપનાવીને પોલીસ હેતલને શોધવામાં લાગી જાય છે, પણ કોઈ રિઝલ્ટ નથી મળતું; જેને કારણે મીડિયામાં પણ દેકારો બોલી જાય છે. છ મહિનાનો સમય વીતી જાય છે. કુસુમના ઘરમાં સ્મશાનનો માહોલ છે અને એક દિવસ ઇન્વેસ્ટિગેટિંગ ઑફિસર દિગમ્બર આચાર્ય હેતલને લઈને ઘરમાં આવે છે. સ્વાભાવિક રીતે હેતલને જોઈને સૌકોઈ ખુશ થઈ જાય છે; પણ, પણ, પણ... સૌથી આકરું પગલું જો કોઈ ભરે છે તો તે હેતલની મા કુસુમ છે. કુસુમ હેતલને ઓળખવાની ના પાડી દે છે. જે દીકરીની રાહ કાગડોળે જોવામાં આવતી હતી એ જ દીકરી જ્યારે ઘરે આવીને ઊભી રહી ત્યારે મા તેને ઓળખવાની ના કેવી રીતે પાડી શકે? શું તે હેતલ નહોતી કે પછી હેતલનો કોઈ ભૂતકાળ તેની માને ખબર પડી ગઈ હતી? જો તે હેતલ હતી તો તે છ મહિના સુધી ક્યાં હતી અને કોની સાથે હતી? સોળ વર્ષની ઉંમર કંઈ નાની ઉંમર ન કહેવાય. તો પછી હેતલે છ મહિનામાં એક પણ વાર કેમ માનો કૉન્ટૅક્ટ કરવાની કોશિશ ન કરી? નાટકના ડિરેક્ટર કમલેશ મોતા કહે છે, ‘આ જ નહીં, આ સિવાયના પણ અનેક પ્રશ્નો આ નાટકમાં જન્મે છે; જેના જવાબ દરેક પેરન્ટ અને તેનાં બાળકોની આંખ ખોલનારા છે.’